Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 8891

6. Együttes nyilatkozat a környezetvédelemre, az egészségvédelemre, valamint a termékbiztonságra vonatkozó előírásokról A Szerződő Felek hangsúlyozzák a Közösség tevékenységének részeként az egészség, a biztonság és a környezetvédelem magas szintjének az Európai Unióról szóló szerződésben meghatározott célkitűzésekkel és kritériumokkal összhangban történő előmozdításának rendkívüli fontosságát. Ebben az összefüggésben hivatkoznak a Közösség környezettel és a fenntartható fejlődéssel kapcsolatos politikai és cselekvési programjáról szóló 1993. február 1-jei állásfoglalásra. Tudatában annak, hogy a csatlakozó új tagállamok meg kívánják tartani az egyes területeken különösen sajátos földrajzi és éghajlati feltételeik miatt bevezetett előírásokat, a Szerződő Felek egy olyan eljárásban állapodtak meg, miszerint kivételesen és különleges esetekben az új tagállamok teljes jogú részvételével a meglévő közösségi vívmányokat a csatlakozási szerződésben megállapított feltételek mellett felülvizsgálják. Az elfogadott felülvizsgálati eljárás eredményének sérelme nélkül a Szerződő Felek vállalják, hogy mindent megtesznek annak érdekében, hogy a megállapított átmeneti időszak lejárta előtt befejezzék ezt az eljárást. Az átmeneti időszak végén a közösségi vívmányokat teljes egészükben az Unió jelenlegi tagállamaival azonos feltételek mellett kell alkalmazni az új tagállamokra.

Source: https://magyarkozlony.hu/hivatalos-lapok/ef6d1064adc3681a135a845696cfcd63a57e3768/dokumentumok/755b096f4aa1b1c940835872535bc4c5a9a35d20/letoltes